CELEX: 62012CN0196
Language: bg
Date: 2012-04-26 00:00:00
Title: Дело C-196/12: Иск, предявен на 26 април 2012 г. — Европейска комисия/Съвет на Европейския съюз

23.6.2012   
            
            
               BG
            
            
               Официален вестник на Европейския съюз
            
            
               C 184/6
            
         Иск, предявен на 26 април 2012 г. — Европейска комисия/Съвет на Европейския съюз
   (Дело C-196/12)
   2012/C 184/11
   Език на производството: френски
   
      Страни
   
   
      Ищец: Европейска комисия (представители: J. Currall, J.-P. Keppenne и D. Martin)
   
      Ответник: Съвет на Европейския съюз
   
      Искания
   
   
               —
            
            
               да се установи, че като не е приел предложението на Комисията за регламент на Съвета за адаптиране, считано от 1 юли 2011 г., на възнагражденията и пенсиите на длъжностните лица и другите служители на Европейския съюз и на корекционните коефициенти, прилагани по отношение на тези възнаграждения и пенсии, Съветът не е изпълнил задълженията си по Правилника за длъжностните лица,
            
         
               —
            
            
               да се осъди Съветът на Европейския съюз да заплати съдебните разноски.
            
         
      Правни основания и основни доводи
   
   В настоящия иск ищецът поддържа, че Съветът не е приел предложението на Комисията за регламент за адаптиране на възнагражденията и пенсиите на длъжностните лица на основание член 3 от приложение ХI към Правилника, въпреки че от императивната разпоредба на този член следва, че методът за годишно адаптиране на посочените възнаграждения и пенсии се прилага автоматично и изобщо не е предвидена свобода за преценка на Съвета. Посоченият по-горе член задължава Съвета да приеме предложението на Комисията преди 31 декември на текущата година. Според ищеца Съветът не е оправомощен да се освободи от това задължение с мотива, че счита, че Комисията е трябвало да го сезира с предложение на основание член 10 от приложение XI. Във всички случаи през 2011 г. не са изпълнени условията по същество за прилагането на член 10, както е видно впрочем от два икономически доклада, които Комисията е представила на Съвета по негово искане. Като е приел от своя страна Решение 2011/866/ЕС (1) на основание член 10 от приложение XI към Правилника, Съветът е нарушил предвидените институционални изисквания.
   Комисията твърди също, че Съветът е отказал да адаптира корекционните коефициенти за тези възнаграждения и пенсии в зависимост от различното място на работа или на пребиваване на заинтересованите лица. Според ищеца е безспорно, че в „решението“ на Съвета изобщо не се споменава този въпрос, тъй като мотивите на решението се основават изключително на „клаузата за изключване“ по член 10 от приложение XI. При това положение подходът на Съвета трябва да се счита за неправомерно бездействие.
   
      (1)  Решение 2011/866/ЕС на Съвета от 19 декември 2011 година относно предложението на Комисията за регламент на Съвета за адаптиране, считано от 1 юли 2011 г., на възнагражденията и пенсиите на длъжностните лица и другите служители на Европейския съюз и на корекционните коефициенти, прилагани по отношение на тях, ОВ L 341, стр. 54.